  Виталий Пронин Кылем пятницае куазь шулдыр кариськиз, тросэз малпаз, зарни сӥзьыл вуиз шуыса. Буйгатскыны вазь вылэм. Уйин ик зоро пилемъёс Удмуртиез котыртӥзы. Шутэтскон нуналъёсы жалятэк пужнӥз. Таӵе куазь ӧз кышкаты бызьылыны яратӥсьёсты. Арнянуналэ мылкыд карисьёс бадӟым кроссэ потазы. Котьку сямен ик, тужгес трос калык люкаськылӥз Ижысь Шор площаде.  Бызьылон нуналъёс арысь аре ортчо Эгра, Якшур-Бӧдья, Пичи Пурга, Балезино, Сарапул, Глаз ёросъёсын. Соос борды туэ нырысьсэ итӥськизы сьӧлтаос, кизнеръёс, кезъёс, киясаос. Якшур-Бӧдья черкогуртын таӵе ужрад 7-зэ ортчиз. Туэ отчы 450 пала бызьылӥсьёс пыриськизы. Тужгес егит спортсменлы 2 но ӝыны арес вал.Кез черкогуртын арнянуналэз ӧз вите, субботае ик калыкез люказы. Ёрос газетазы ужасьёс но бызьылонэ пыриськизы. Та нуналэ 830 мурт спортэн эшъяськиз, со пӧлысь 50-эз - Дэбесысь. Мылкыд карисьёс 2,4 иськемез ортчизы. Кезъёс шумпото: вань кузьымъёссы доразы кылизы. Егитъёслэсь чупрес бызьылӥз 70 аресъем Эмма Малыгина.Куазь зоремен, Ижысь ӵошатскон но кык час пала гинэ кыстӥськиз. Городын улӥсьёс сяна, вожвылъяськонэ пыриськизы Дэри, Шаркан, Сарапул но мукет ёросъёсысь спортсменъёс. Пичи пиналъёс пӧлын вормизы Даниил Поздеев (86-тӥ школа) но Анастасия Иванова (30-тӥ школа). Студентъёс пӧлын зарни медаль утӥзы Юлия Широбокова, Евгения Соболева, Кирилл Трешканов, Виталий Хмелёв, Илья Трошкин. Тужгес кужмо спортсменъёс та нуналэ 12 иськемез ортчизы, вормизы Сарапулысь Василий Глухов но Ижысь Юлия Прозорова.Арысь аре таӵе ужрадын пусъё на тужгес пичи но тужгес арлыдо бызьылӥсьёсты. 4 аресъем Влада Воронова но 5 аресъем Алексей Кривилёв анай-атайёссылэсь вамышлы но ӧз кыле. Одӥг иськемез ортчемзы бере но бызьыны дась вал на. 75 аресъем Юрий Протопопов но 78 аресъем Людмила Калинина 4 иськемез огшокчемен ортчизы. Удмуртиын улӥсьёс пӧлысь 15 сюрслэсь ятырез та нуналэ аслыз капчи мылкыд басьтӥз.Валентина Емельянова.  